Կոստանդնուպոլսի Բերա թաղամասում վանեցի ատաղձագործ Սահակի՝ նահապետական ոգով հասակ առնող դստեր համար մանկական հետաքրքրություններն ի սկզբանե դրսևորման մի տիրույթ ունեին՝ թատերախաղը։ Լինելով մորաքրոջ դստեր՝ Ազնիվի ու նրա որդու՝ Միհրանի հայրենասիրական երազներով առլեցուն ընտանեկան թատերասրահի մշտական հանդիսատեսը՝ Մերոպեն վստահ էր, որ ինքն էլ է մի օր բեմում հաստատվելու։